CELEX: 22008D0083
Language: el
Date: 2007-12-20 00:00:00
Title: 2008/83/ΕΚ: Απόφαση αριθ. 4/2007 του Συμβουλίου Υπουργών ΑΚΕ-ΕΚ, της 20ής Δεκεμβρίου 2007 , για την τροποποίηση του πρωτοκόλλου αριθ. 3 για τη Νότια Αφρική της συμφωνίας εταιρικής σχέσης ΑΚΕ-ΕΚ

30.1.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 25/11
            
         
      ΑΠΌΦΑΣΗ αριθ. 4/2007 ΤΟΥ ΣΥΜΒΟΥΛΊΟΥ ΥΠΟΥΡΓΏΝ ΑΚΕ-ΕΚ
   της 20ής Δεκεμβρίου 2007
   για την τροποποίηση του πρωτοκόλλου αριθ. 3 για τη Νότια Αφρική της συμφωνίας εταιρικής σχέσης ΑΚΕ-ΕΚ
   (2008/83/ΕΚ)
   ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού («ΑΚΕ»), αφενός, και της Ευρωπαϊκής Κοινότητας και των κρατών μελών της, αφετέρου, η οποία υπογράφηκε στο Κοτονού (Μπενίν), στις 23 Ιουνίου 2000 (1), όπως αναθεωρήθηκε από τη συμφωνία (2) για την τροποποίηση της εν λόγω συμφωνίας εταιρικής σχέσης ΑΚΕ-ΕΚ, η οποία υπεγράφη στο Λουξεμβούργο στις 25 Ιουνίου 2005, και ιδίως το πρωτόκολλο αριθ. 3 για τη Νότια Αφρική,
   Εκτιμώντας τα ακόλουθα:
   
               (1)
            
            
               Το άρθρο 5 του πρωτοκόλλου αριθ. 3 της συμφωνίας εταιρικής σχέσης ΑΚΕ-ΕΚ προβλέπει ότι οι διατάξεις της συμφωνίας για την οικονομική και εμπορική συνεργασία δεν εφαρμόζονται για τη Νότια Αφρική.
            
         
               (2)
            
            
               Στις 7 Μαρτίου 2006, κατά τη διάρκεια των διαπραγματεύσεων για τη σύναψη συμφωνίας οικονομικής εταιρικής σχέσης (ΣΟΕΣ) με την Ευρωπαϊκή Κοινότητα, η ομάδα των χωρών ΑΚΕ που είναι μέλη της Αναπτυξιακής Κοινότητας της Μεσημβρινής Αφρικής (ΑΚΜΑ) ζήτησε την ένταξη της Νότιας Αφρικής στις διαπραγματεύσεις ως πλήρους μέλους και, στις 12 Φεβρουαρίου 2007, το Συμβούλιο των Υπουργών αποδέχθηκε το αίτημα, υπό ορισμένες προϋποθέσεις.
            
         
               (3)
            
            
               Οι διαπραγματεύσεις για τη ΣΟΕΣ βασίζονται στις οικονομικές και εμπορικές διατάξεις της συμφωνίας εταιρικής σχέσης ΑΚΕ-ΕΚ, και ιδίως στα άρθρα 36 και 37.
            
         
               (4)
            
            
               Για λόγους νομικής σαφήνειας, είναι απαραίτητη η τροποποίηση του πρωτοκόλλου αριθ. 3 ώστε να ληφθούν υπόψη η πλήρης συμμετοχή της Νότιας Αφρικής στις διαπραγματεύσεις για τη ΣΟΕΣ και η ενδεχόμενη ένταξή της στη ΣΟΕΣ.
            
         
               (5)
            
            
               Το πρωτόκολλο αριθ. 3 μπορεί να αναθεωρηθεί σύμφωνα με το άρθρο 7, με απόφαση του Συμβουλίου Υπουργών,
            
         ΑΠΟΦΑΣΙΖΕΙ:
   Άρθρο 1
   Στο άρθρο 5 του πρωτοκόλλου αριθ. 3 της συμφωνίας εταιρικής σχέσης ΑΚΕ-ΕΚ, προστίθεται η ακόλουθη παράγραφος:
   
      «3.   Το παρόν πρωτόκολλο δεν εμποδίζει τη Νότια Αφρική να συμμετάσχει στις διαπραγματεύσεις και να υπογράψει μία από τις συμφωνίες οικονομικής εταιρικής σχέσης (ΣΟΕΣ) που προβλέπονται στο τμήμα 3 τίτλος ΙΙ της παρούσας συμφωνίας, εφόσον συμφωνούν τα άλλα μέρη της εν λόγω ΣΟΕΣ.».
   
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 20 Δεκεμβρίου 2007.
      
         
            Ο Πρόεδρος της Επιτροπής των Πρέσβεων ΑΚΕ-ΕΚ κατ’ εξουσιοδότηση του Συμβουλίου Υπουργών ΑΚΕ-ΕΚ
         
         Álvaro MENDONÇA E MOURA
         
      
   
   
      (1)  EE L 317 της 15.12.2000, σ. 3.
   
      (2)  ΕΕ L 209 της 11.8.2005, σ. 27. Συμφωνία που εφαρμόζεται προσωρινά σύμφωνα με την απόφαση αριθ. 5/2005 (ΕΕ L 287 της 28.10.2005, σ. 1).